**Atarin 8-bittinen mikrotietokonesarja** koostui useista Atarin valmistamista mikrotietokonemalleista, jotka poikkesivat toisistaan pääasiassa muistin määrän ja koteloinnin osalta. Sarjassa julkaistut konemallit ovat ilmestymisjärjestyksessä *Atari 400*, *800*, *1200XL*, *800XL*, *600XL*, *130XE*, *65XE*, *800XE* ja *XEGS*. Ensimmäiset mallit 400 ja 800 julkaistiin vuonna 1979.

Atari 800:n suunnittelijoihin kuului Jay Miner.
Tietokoneissa oli kolme erikoiskäyttöistä LSI-piiriä: ANTIC, yksi kolmesta TIA-piiristä (CTIA/GTIA/FGTIA) sekä POKEY. Piirit oli suunniteltu vähentämään kuormitusta MOS 6502 -suorittimelta. Piirisarjan patentissa mainitaan Minerin lisäksi Doug Neubauer, joka oli tunnettu myös menestyksekkään *Star Raidersin* kehittäjänä.

Atari käytti 400- ja 800-malleja suunnitellessaan hyväksi monivuotista videopeliasiantuntemustaan, minkä ansiosta laitteissa oli aikansa mikrotietokonemarkkinoiden parhaat grafiikkaominaisuudet. Videopiirejä oli itse asiassa kaksi: merkki- ja pikseligrafiikasta vastannut *ANTIC* sekä Atari 2600:sta tutusta *TIA*-piiristä kehitetty *CTIA*, joka lisäsi ANTICin tuottamaan kuvaan värit ja spritet. ANTICissa oli myös Amigasta tutun *copperin* kaltainen ominaisuus, jolla esimerkiksi näyttötilaa pystyi vaihtamaan keskellä ruutua ilman pääprosessorin apua. Värejä laitteissa oli kaikkiaan 128 (myöhemmissä *GTIA*-piiriä käyttävissä laitteissa 256), mutta vain muutamaa niistä saattoi käyttää yhdellä pikselirivillä.

Äänipiirinä Atarin 8-bittisissä koneissa oli POKEY, jota Atari oli käyttänyt jonkin verran myös kolikkopeleissä. Siinä oli neljä äänikanavaa sekä kanavakohtaisesti vaihdettava äänenvoimakkuus ja aaltomuoto. POKEY toimitti myös I/O- ja ajastinpiirin virkaa.

Suorittimena 8-bittisissä Atareissa oli MOS 6502C, jota ajettiin suhteellisen korkealla kellotaajuudella (NTSC 1,77 MHz, PAL 1,79 MHz), siinä missä esimerkiksi Commodore 64:n ja VIC-20:n kellotaajuudet olivat yhden megahertsin molemmilla puolin. Keskusmuistin määrä on perusmalleissa vaihdellut neljästä 128:aan kilotavuun.

Kotitietokoneiden hintasota 1980-luvun alussa Texas Instrumentsin ja Commodoren välillä johti myös Atarin laskemaan tietokoneidensa hintoja.

Atarin 8-bittisestä sarjasta ei tullut kovin suosittua, mikä johtunee ainakin osittain Commodore 64:n markkinaylivoimasta. Laitteet saivat suhteellisen laajan käyttäjäkunnan lähinnä muutamissa Itä-Euroopan maissa kuten Puolassa.

Kuvia
-----

* Atari 400Atari 400
* Atari 800Atari 800
* Atari 600XLAtari 600XL
* Atari 800XLAtari 800XL
* Atari 130XEAtari 130XE
* Atari 1200XLAtari 1200XL
* Atari XEGSAtari XEGS

Kirjallisuutta
--------------

* Jamie Lendino: *Breakout: How Atari 8-Bit Computers Defined a Generation*. Ziff Davis, 2017. ISBN 978-0692851272. (englanniksi)

Lähteet
-------

1. 1 2  Jack Schofield: Atari, the golden years revisited *theguardian.com*.  23.8.2008. Viitattu 1.2.2020. (englanniksi)
2. ↑  Jeremy Reimer: A history of the Amiga, part 1: Genesis  1.8.2007. Ars Technica. Viitattu 3.2.2020. (englanniksi)
3. 1 2  Section - 1.11) What are SALLY, ANTIC, CTIA/GTIA/FGTIA, POKEY, and FREDDIE? *faqs.org*. Viitattu 1.2.2020. (englanniksi)
4. ↑  Data processing system with programmable graphics generator *patents.google.com*. Viitattu 1.2.2020. (englanniksi)
5. 1 2  Video Games' First Space Opera: Exploring Atari's Star Raiders Gamasutra. Viitattu 8.7.2017.
6. ↑  Commodore Up To Amiga *pc-history.org*. Viitattu 2.2.2020. (englanniksi)
7. ↑  The 1983 Home Computer Price War *lowendmac.com*. Viitattu 23.7.2017.

Aiheesta muualla
----------------

* Atari 400 800 XL XE Technical Documents (englanniksi)
* ANTIC – Internet Archive (PDF) (englanniksi)
* A History of Gaming Platforms: Atari 8-Bit Computers (englanniksi)